85 ሚሊዮን ዶላር ብድር ከአለማቀፉ የግብርና ልማት ፈንድ ተገኘ
 – የኢትዮጵያ መንግስትና አለማቀፉ የግብርና ልማት ፈንድ የ85 ሚሊዮን የአሜሪካ ዶላር የብድር ስምምነት ተፈራረሙ፡፡ብድሩ ለሶስተኛው ምዕራፍ የሀገሪቱ የአብቶ አደር ማህበረሰብ የልማት ፕሮጀክት ማስፈፀሚያ የሚውል እንደሆነ ተገልጿል።በአሁኑ 1ኛ እና 2ኛው ምዕራፍ ፕሮጀክቶች በስኬት የተጠናቀቁ ሲሆን፥ ፕሮጀክቶቹ ማህበረሰብ ተኮር በሆነ እና የተሻሻለ መሰረታዊ አገልግሎት በመስጠት የአርብቶ አደሩን ድህነት ለመቀነስ እንደሚረዱ ታውቋል፡፡ፕሮጀክቱ 4 ነጥብ 7 ሚሊዮን የሚጠጉ አርብቶ አደሮችን እና ከፊል አርብቶ አደሮችን ተጠቃሚ በማድረግ የማህበረሰቡን የነፍስ ወከፍ ገቢን በማሳደግ እና በማረጋጋት የተሻሻለና የተመጣጠነ የምግብ አቅርቦት፣ የጤናና የትምህርት አገልግሎት በመፍጠር እንዲሁም በአካባቢ ልማት ውሳኔ ሰጪነት ንቁ ተሳትፎ እንዲያደርጉ በማድረግ የህብረተሰቡን ኑሮ እንደሚያሻሽለውም  ይታመናል፡፡ሶስተኛው ምዕራፍ  የአርብቶ አደር ማህበረሰብ የልማት ፕሮጀክት ተግባራዊ  መሆን ሲጀምርም በዘርፉ የሀገሪቱን  የፖሊሲ ጉዞ ወደፊት እንዲራመድ ይረዳዋል፡፡ላለፉት አስርት ዓመታት የኢትዮጵያ መንግስት ግብርናን እና የገጠር ልማትን ማዕከላዊ የፖሊሲው አቅጣጫው በማድረግ እየተንቀሳቀሰ ሲሆን፥ ስምምነቱ የአርብቶ አደሩን ልማት በማሳደግ  የተሻለ ገበያ፣ የውሃ እና የምግብ ደህንነት ይፈጥራል ተብሎ ይጠበቃል።